**SABATA**

“Nkabela mubuzuba bwamusanu aabili Leza wakaleka milimo Yakwe njaatkcitide. Mubuzuba obo bwamusanu aabili wakalyokezya kuzwa kumilimo Yakwe yoonse njaakacita.” V3 “Aboobo Leza wakakondezya buzuba bwamusanu aabili akubusalazya,…”

Kumatialikilo, Leza wakatola mazuba aali cisamba – omwe amaoola aali makumi obile aone (24 hours) kulenga nyika azyoonse zyakalimo. Ibbaibbele ila twaambila kuti mubuzuba bwamusanu aabili Leza wakalyokezya (na kupumuna kubeleka) kumilimo Yakwe yoonse. Mubbaibbele Leza wakazwida ambele kukondezya (na kuleleka) akusalazya buzuba bwamusanu aabili. Ibbabbele ilapandulula kabotu cilongezyo akusalazya kabotu mumazuba aali cisamba-omwe, Leza nsakalenga nyika; aboobo Leza takwe nakalenga cimwi cintu mubuzuba bwamusanu aabili.

Buzuba bwamusanu aabili sunu tubwiita kuti ngu “Sabata”. Bana-Kristo, abaabo basyoma munjizyo zya Muhammadi azya Cijuda Sabata yaleta kaambo kapati. Mu nkaambo ka ciiyo cesu, tulaandanya Bana-Kristo kwiindila mukuyandaula abo basyoma Musabata. Mucucita boobo, tuyolanganya Sabata kwiindila muchizuminano cakale ca Bana Israyeli amulao usingulukide Sabata.

Sunu kuli zintu zyotatwe ziiminina Sabata mucikombelo cabana Kristo cisyoonto. Cakusaanguna cakuti Kristo Jesu wakachinca Sabata kuzwa kumazuba aali musanu aiiatu Aabili (Saturday) kuya mubuzuba bwamusanaa na Bwakusaangu (Sunday) kutuyezya buzuba bwabukuke bwakwe akuba balenge bapya muli Kristo. Ncabili ncotubona ncakuti Sabata lyoonse ili mubuzu bwamusanu aabili kutakwe kuncinca kuzwa kucizuminand cakale. Alimwi baamba kuti cikombelo taciangidwe amulao, kwiindila mubupaizi bwabulenge bupya mbotupaila mubuzuba bwakusaanguna. Kabunga katatu nkaakaya kajisi akkutalika njisyo zya Sabata zya businsimi bwa sunu. Basinsimi babo mbobalanganya “akuyubununa” zintu ca kumanina beendelezegwa aziyiisyo zimwi zya cikombelo; a boobo balo balike balayeeya, na kubona zyamasimpe na pe. Bayisya kuti lufutuko alumuno mili Leza lujanika buyo mukubacilila akucilila zyobatondezegwa. Kufumbwa muntu utazumini businsimi bwabo na utola ciindi cakwe kupaila munzila italinjiyo njobayanda balo bala mutondezya kuti ngusizibi.

Sena Leza wakacinca Sabata? Sena Leza wakacinca “mulao wa Sabata” kuti inyika ya sunu iponene mulinjiyo. Sena “Sabata” ilayandika kulufutuko aluumuno lwa Leza? Sena Leza wakatuma “basinsimi” ba junu kuti bacince na kubika Ibbabbele kumbali? Tuyolanga zyiiyo ezi ciindi notuyoinkakumbele. Cakusanguna tuleede kubamba milazyo na injisyo zyeelede kuti zitweendelezye musiiyo Zyesu.

**Pele majwi a Leza**

Cakusaanguna tweelede kuzumina munjisyo ya majwi a Leza biyo. Ibbaibbele izi jisi mabbuku aali makumi aali musanu aimwi amusanu ayomwe (66). Kufumbwa malembe atazuminani Abbaibbele tweelede ku akaka. Cabili tweelede kucilila bupanduluzi buli Mubbaibbele mbuli mbobubede. Kufumbwa kuli pangila “Majwi a Leza” tweelede kukaka. Catatu alimwi cabuyandisi kapati cakuti, lufutuko aluumuno lwa Leza pele lujanika biyo kwiinda mulusyomo mumulimo ngwakamanizya Kristo aciingano. Kufumbwa kusola kucesya na kuyungizya mulimo oyu tulaukaka.

Cakusaanguna taulimuzeezo wakupandulula eli bbala litegwa Sabata. Bantu banji bayeeya kuti Sabata iamba kuti musanu aabili eci tacili ca masimpe. Ibbala muci Hebrayo lyaamba musanu aabili ngu “shebiyty” obo mbobupanduluzi bwamusanu aabili na mbuli mbukulembedwe mubbuku lya matalikilo 2 “ciindi camusanu aabili”. Sabata ndi bbala lya cikukwa, muci Hebrayo lilabupanduluzi mumabbala otatwe. Eli bbala litegwa “Sabata” tulakonzya kuli nvwisisya kuzwa mubupanduluzi oobo bwa Cihebrayo.

“Mish-Bawth” ndibbala lya kusaanguna libelesegwa muci Hebrayo lyamba kuti “kukasya na kukasya zintu zyoonse ziyoosya na zityompya.” Eli bbala lilaamba cakumaninizya kutakwe cisyaala pe. Ibbala lyabili ngu “Shab-bath” lyaamba kuti “kuleka zintu zyoonse” Eli bbala liyanda kuti kwiinda muluyando lwakwe muntu aleke milimo yakwe yaku nyama. Aya kumoyo ijatikizya zintu ziyoosya akutydmpya. Ibbala lyatatu ngu “Shab-Bath” Eli bbala lipandalula kuti “kundyonga nya,” alimwi lilazumina kubelesegwa muciindi.

Kuzwa kumabbala aya tulakonzya kulipandulula Eli bbala litegwa Sabata kwiinda mubbaibbele. Tulipandulula kuti malailile aazwa kuli Leza muciindi ceelede ca matalikilo amamanino. Muciindi eco taakwe muna-Israyeli waka zumizigwa kubeleka kufumbwa mulimo nokuceya. Kucilila bupanduluzi tujana kuti Sabata yakali kweenda kwiindila mumilimo njobaka zumizizigwa bana-Israyeli, pele buzuba obu bwamusanu aabili bwakali kweendelezya mazuba amwi apobwe mu-Israyeli.

**Bupanduluzi bwa-Sabata**

Muli Matalikilo 2:2,3 twaambilwa kuti mubuzuba bwamusanu aabili Leza wakalyokezya na kwiima kulenga zintu nkaambo milimo Yakwe yakulenga zintu yakasika kumamanino, aboobo Leza wakalongezya akusalazya buzuba bwamusanu aabili. Aya majwi tulajana alimwi muli-Kulonga 20:8-11: “Ingasila buzuba bwa-Sabata, ubusalazye. Mazuba aali musanu abunwi uleelede kubeleka akumana milimo yako yoonse, pele buzuba bwamusanu aabili mbobuzuba bwa-Sabata bwa-Jehova Leza wako; mulimbubo utabi nocita milimo, noba nduwe, naba mwana wako mulombe, naba mwako wako musimbi, naba mulanda wako mwaalumi, naba mulanda wako mwanakazi, neziba ng’ombe zyako, naba mweenzy uukede kulinduwe. Nkaambo mumazuba aali musanu abumwi Jehova wakalenga ijulu anyika alwizi azintu zyoonse zili mumo, pele mubuzuba bwamusanu aabili wakalyokezya. Nkaambo kako Jehova wakalongezya buzuba bwa-Sabata, wabusalazya.”

Kuzwa mumalembe twabona kuti buzuba bwamusanu aabili butuyezya zilengano zya Leza. Bantu bapegwa buzuba bomwe muli musanu aabili. Kuti batabeleki akuli komanisya. Tujana makani aya kuzwa muli. Kulonga 16:29: “Amubone! Jehova wamupa buzuba bwa-Sabata. Nkaambo kako mubuzuba bwamusanu aumwi ulamupa zilyo zyamazuba obile muntu umwi aumwi akale mponya awo mpakede. Kutabi muntu unwa mpakede mubuzuba bwamusanu aabili. “Nokubakuti tulabandika ciiyo cabukombi mubulamfu tweelede kuyeeya mapobwe, akwajanika kuti taakwe wapegwa mulao wakukomba na kwiinka mucilao mubuzuba “bwamuspinu aabili” mu-Sabata.”

Bupanduluzi bwabili bwa-Sabata bwapegwa kuzwa muli. Kulonga 31:13: “Ambila bana ba-Israyeli kuli, ncobeni muleelede kubamba ma Sabata aangu, nkaambo ncitondezyo akati kesu, nywebo ambebo, mumazyalani aanu oonse, muzibe kuti noime Jehova uumusalazya.

Mukampango aaka twabona Leza kaanga Sabata akwiandaanya ku bana-Israyeli abamasi. Kulonga 31:16 iiamba kuti Sabata (buzuba bwamusanu aabili) cizuminano ca Leza abana Israyeli, kampango ka 17 kaamba kuti citondezyo ca Leza abana Israyeli kukabe kutamani. Alimwi tulabona makani aakulenga.

Malembe amamanino abuzuba bwamusanu aabili ajanika mule Deutronomo 5:12-15. Aya malembe atalika kubala mulao kuzwa muli Kulonga 20. Muli Deutronomo 5:15 tujana lwiindano. Malembe taambauli makani akulenga, pele buzike bwa bana Egepita. Buzuba bwamusanu aabili buzuba bwa kulyokezya kuzwa mumapenzi. Kubeleka kwa bana Egepita tikwakali kumana pe, pele Leza wakalongezya milimo mumabuzuba aali musanu aumwi kuzumizya kubikila buzuba bwamusanu aabili. Obo buzuba bwakali buzuba kwa kulyokezya akulikomanisya.

Tulamaninizya Sabata azintu zyotatwe zili boobu:

1. Kuliyeezya zilengano, anguzu zya kucita, akusungilizya bamwi amulimo ngotupedwe kuli Leza sikabumba.
2. Leza mbwakasalazya Sabata, wakasalazya abana Israyeli. Mbubonya mbuli buzuba bwamusanu aabili mbobwakaandanizigwa ku mazuba aali musanu aumwi akale-kale; akaandanya bana Israyeli kuli bamasi.
3. Bana Israyeli bakabamba Sabata kubacitondezyo ca Leza kuleta milimo yabo iitamani kuti cibecilongezyo akulyokezya.

**Mulao wa Sabata**

Buzuba bwamusanu aabili bwakusaanguna bwa Sabata bwakali muli Matalikilo alimwi bulajanika muli Kulonga 16 awa citondezya Leza nakali kusanina bantu amana. Mana akalikupegwa mumazuba aali musanu aumwi. Mubuzuba bwamusanu aumwi bakalikupegwa mana ziindi zyobile kuti ba bambe cakulya (Kulonga 16:23) eci cakulya cakali mumazuba obile muligwasanu amusabata. Mubuzuba obu bakakasigwa ku:

1. Kubunganya kufumbwa cintu.
2. Kujika na kuyoka kufumbwa cintu
3. Na kusiya mateente abo. Aya malailile atondwa bakapegwa; ciindi kabatanapegwa mulao kucilundu ca Sinai.

Buzuba bwamusanu aabili butobela bulajanika muli Kulonga 20:8-11. Mu malembe aya kuli milao ili kumi. Awa tubona kuti bantu bakasigwa kubeleka kufumbwa mulimo, akutalika kumweendelezyi mupati mumukwasi kusika ku muzike nekuba ku banyama. Tweelede kuziba kuti eyi milao yakali kujatikizya bamishobo imbi yakali kukala mucisi na kwiinda biyo mucisi. \*(Mukalangisisya akakaamboa)

Kukasigwa kwa mamnino kuzwa muli Kulonga 35:3. Awa bakakasigwa kudukula milio mumanda aabo. (Eci cakakasigwa mumaanda na mumasena aabo. Zya kukangila zyakali kule amaanda aabo; akwalo kukanga kwakasigwa).

Camamanino mumulao wa Sabata cakali boobu;

1. Taakwe nibakali kuzumizya kufumbwa mukwasi na muzike, na watakali muna Israyeli na banyama (Kamele, madonki, ng’ombe na musune) kubeleka milimo kufumbwa mu Sabata. Kuyeeya mulimo mumansondo aboola cakalikukasigwa acalo.
2. Kudukula mililo na kujika mu Sabata kwakali kukasigwa.
3. Kweenda mu Sabata kwakali kukasigwa. Bantu bakali kukala mumaanda aabo. Mpao mwii mupati wa kazumizya muntu oonse kweenda biyo zyuulu zyobile zyamulu aakwe (2000 feet) na musinzo wa kilomita yomwe (1 km) kuzwa mumulyango wakwe.
4. Kufumbwa muntu utyola mulao wa Sabata wakali kujaigwa. Eci cakali kujatikizya muntu oonse kutakwe kuzumbozya. Naba mweenzu, na muntu wakucisi cimbi, wakali kwiinda munzila biyo mucisi, oyu mulao wakali kumwaanga, akumupa cisubulo.

\*Masabata one a bana-Israyeli

Mubbaibbele bana-Israyeli bakapegwa ziindi zyone ziandene zya kulyokezya kumilimo yabo yakali kwiitwa masabata a Leza. Nokuba kuti kuli zimwi zyotutilange twano inka kumbele pele eyi milao ya Sabata ila jatikizya ma Sabata oonse a kuti kawatyola mulao wa Sabata caambakusi ulajaigwa.

Sabata yakutalika ngu Sabata ya munsondo. Mumazuba ali musanu aumwi kwakali buzuba bomwe bwakulyokezyo. Kucilila mazuba Abaroma abelesegwa munyika yoonse buzuba bwa Sabata mbobuzuba bwa mamanino munsondo, aboobo tubwiita kuti Sabata. Kulanganya mazuba aya aciindi ca musa taajisi kaambo pe. Kwainda mazubu aali musanu aumwi amulimo \*\* (Amulangisye B). Buzuba bwamusanu aabili mbombubo bwa Sabata. Kwainda buzuba bwamusanu aabili mazuba alatalika lubo cakutamani.

Tujana kuti incite zyaluse tizyakali kulangaivisigwa kuti mulimo (Matayo 12:1-14). Mwami Jesu wakazumizya kufutula buumi bwamunyama nkaambo takuli kutyola Sabata.

Masabata atobela ngotujana mumalembe nga mapobwe abana Israyeli. Mapobwe abana Israyeli akapegwa munzila ili mbuli boobu: pasika, zinkwa zitakwe bumena, musunge, insondo, myeembo, buluba bwakumanya milandu, amuzilao. Mapobwe aya akali kucitwa mumweezi mumpya wabuzuba bwakusaanguna mumweezi wamatalikilo (Nisan) Leza ngwakapa kucisi ca Israyeli. Nkaambo kamazuba amapobwe mbwakasalidwe ambuli mbwalikutobelena, ipobwe lyakali kutalika kufumbwa buzuba buyaanzi munsondo. Amapowwe aya mumulao wa Sabata akali kutobelana.

Nkaambo kako mapobwe aya apasika, zinkwa zitakwe bumena, amusunge, zyakali kuto belana (mumweezi wakusaanguna [Nisan] mu 14, 15, 16, 17, 18, 19, 20, 21) ka ali amazuba aali musanu aatatu, kwakali ipobwe lyomwe mubuzuba bwamusanu aabili. Kuzwa kuciindi eci kwakali kuba mazuba oone manjimanji mumulao wa Sabata niwakali kubikwa. Tujana kuti eci ciindi, nceciindi buyo kwiinda mumazuba obile abweendelezi bwa mulao wa Sabata.

Kuli Lwiindano lupati mukati kabuzuba bwamusanu aabili amapobwe alimwi tujana kuti mapobwe taakwe nakali kujatizinya a Sabata munsondo. Zimwi zyakali kuyandika zya kuti boonse balombe bakali kwiinda myaaka ili kumi aumwi aitatu bakali kwiinka kucilao na kuntempele mu Jerusalema. Aboobo mumazuba aya, bakambausi bakali kupa zituuzyo azipo zyakali kupegwa mubuzuba bwakusaanguna mucilao amuntempele.

Mapobwe amwi taakwe nakajisi malaile akweenda. Nekubaboobo kwakali zipo zimwi zyakali kupegwa abakambausi kuntempele, mikwasyi yakali kukala mumaanda akulikombela lwabo kuliyeezya akulilekelela, alimwi, ipobwe limbi lyamamanina ndyobakali kuliyeezya ndyamazuba ni bakali mu Egepita kaba yabweenda munkanda.

**Mwaka Wamusanu Aabili**

Mwaka wa Sabata uli muli Levitiko 25:2. Mumyaka ili musanu aumwi bana Israyeli bakalaililwa kubeleka mumyuunda, akuziba tusamu two michelo yabo, akubamba myuunda yabo yamasaansa, akubunganya butebuzi bwabo boonse bwamucisi (Levitiko 25:2-7). Mumwaka wamusanu aabili kuleede kuba a Sabata ya muntika. Bantu tibakali kulima na kushanga mumyuunda yabo, na kuziba micelo yabo. Takwe nibakali kuzumizigwa kubunganya zintu zilimenena. Kufumbwa muntu, na munyama wakali zumizizigwe kubunganya zizwa mumuunda, na masaansa akali kuyandika mubuzuba obo.

Sabata eyi yakalijisi milao iindeene iende lezya. Cintu comwe ncobakali kukasigwa bana Israyeli mumwaka wa Sabata kwakali kubeleka mumyuunda na mumasaansa abo. Takwe nibakazumizidwe kutebula kufumbwa museke na micelo iboola ilike. Nekubaboobo, kufumbwa muntu wakalizumizidwe kubweza kufumbwa cili mumuunda na masaansa aakwe muciindi cayanda buzuba abuzuba.

Cintu cakali kuyandika mumwaka wa “musanu aabili” yakaliipobwe ya zilao (Deutronomo 31:10-13). Bantu bakali kuboola mubusena busalidwe a Leza kuzo ba baliza akubalailila mulao oonse. Eci cakalikubweza bamaalumi, banakazi, bana abeenzu bakali kupona mucisi. Ooku kubala kwakali kubatondezya bamazyalani atobela batakalizi cisi ca Egepita myaka ya kwingaila; na musa kuti abazibye mulao akulemeka Leza akumuyoowa.

Kunze akubala mulao tikwaalikwe bubelesi bumwi bweelede bwabukombi mbubakaambilwa bana Israyeli. Tikwaalikwe zituuzyo na kuyungizya mazuba apobwe. Bantu bakali kubamba buzuba bwamusanu aabili ma Sabata nsondo ansondo mbulimbokabede alimwi bakali kubamba ma Sabata mbulimbwakabede mazuba apobwe. Kumazuba ama Sabata “mulao wa Sabata” wakasyaala mbubonya mbuwakabede.

**Mwaka wa Makumi Osanwe**

Muli Levitiko 25:8-23 tubala malembe a Sabata yamamanino. Nikwakainda ciindi ca musanu aabili mu “mwaka wa Sabata” na mwaka wamakumi one amusanu aine (49) na mu mwaka wamakumi osanwe. Wakali mwaka wakulizya mweembo. Mumwaka oyu taakwe wakazumizidwe kulima nakushanga mumyuunda yabo. Alimwi kwakali kukasigwa kuziba masaansa na misamu. Kwiinda kubala mulao mwaka wakulizya mweembo wakali kweenda mbubonya mulao mbuwakabede mumwaka wa Sabata.

Mumwaka uli makumi osanwe zikoloto zyoonse zyakali kumanisigwa, abazike bakali kule kelelwa. Kufumbwa muntu wakasambala na wakanyangwa inyika kwiinda muzikoloto yakali kupilusigwa kulinguwe. Mali oonse na inyika yakabwezwe mucisi ca Israyeli akali kweendelezegwa amwaka wakulizya mweembo. Kuti na Sabata yacisi ca Israyeli yajana kufumbwa kujatikizya cikombelo ilankozya kuba eyi “Sabata”. Mumwaka wamusanu aitatu wakali mwaka mumpya utakwe zikoloto mubuumi kubantu boonse ba Leza.

Lwaangu kundigama taakwe cendibwene kweelanya acikombelo, pele mubuzuba bwamusanu aitatu bwazilenge zipya zijanika kumamanino mubbuku lya ciyubunuzyo. Ijulu impya anyika iyozula abana ba Leza batakwe zikoloto na zilema zyaciindi pele bululami buyo boola kumbele a Leza.

**Kukomba**

Muli Deutronomo 6:4-9, Musa wakaisya bana Israyeli kujatilila mujwi iya Leza kumbele a meenso abo (no mumyooyo yabo), akujata amaanza abo (Deutronomo 11:8 majwi a Leza aleelede kweendelezya milimo yoonse). Kuti mumukombe akumubelekela Leza camasimpe. Eci taakwe ni cakacinca. Inzila biyo njetukozyakuzyiba na kubelekela Leza kwiinda mujwi lyakwe liyubunwidwe.

Kweelanya bukombi muma Sabata, tubona kuti kuli zintu zyone ziindeene muma Sabata aboobo yomwe ilabuyandasi bwayo. Sabata yakusaanguna njotweelede kulanga lyoonse nja “buzuba bwamusanu aabili” iboola nsondo ansondo. Mumulao taakwe naba omwe wakali kusiya busena bwakwe aciindi camaoola otatwe amasikati (3 p.m.) Muli bwasanu kysikila ciindi camacola ali musanu aone (9a.m.) cifumo-fumo munsondo. Taakwe wakazumizidwe kupa zituuzya kucilao, alimwi eci cakalimasimpe akuntempele mu Jerusalema. Cituuzyo cakazumizidwe biyo mu Sabata cakali cipaizyo cazibi ku bana ba Israyeli boonse. Aciindi camaoola ali musanu aone cifumo-fumo (9a.m.) lyoonse, aciindi camaoola otatwe amasikati (3p.m.) lyoonse imbelele yomwe yakali kucitwa cipaizyo. Eci cakali kucitwa buzuba abuzuba muma Sabata. Eci cakali cipego ca Leza ku muntu. Kufumbwa muntu wakali kuli amba zibi, kulanga kucipaililo akuzituuzyo, kuli lekelela zibi zyabo akusana kulekelewa. Eci tulacijana muli Luka 18:13-14. Malailile ayenda azipaizyo tukonzya kwajana muli Kulonga 29:38-42 amuli Myeelwe 28:2-10. Ezi zyakali zituuzyo biyo zya kalikucitwa musabata akupabumboni.

Mumazuba apobwe mulao wa Sabata kwakalipedwe kweelanya abubelesi bwafulumende pele cifumo-fumo akugoka zituuzyo zyakawwidaambele kupegwa. Alimwi bakabamba ciindi mumazuba asalala a Leza nga kalailila kupa zipaizyo zyabuyadisi zituulwa. Mumazuba aya taakwe zimwi zipaisyo zyakali kuzumizigwa na kucitwa.

Kasimpe kakuti mubuzuba bwamusanu aabili muma Sabata taakwe muntu wakazumizigwa kunjila muntempele azipaizyo zyakwe, eci citondezya kuti buzuba bwamusanu aabili taakwe ni bwakabikididwe kumbali kukukomba. Ncobeni kukomba akubelekela ali makumi obile aone (24 hours), buzuba buli musanu aabili munsondo (7 day a week) akalaililwa kubazumini boonse.

**Nguni Wakabamba Sabata**

Muli Matalikilo 2:1-3, tubona kuti Leza wakalyokezya na kuleka kulenga mubuzubu bwamusanu aabili. Kulyokezya oku kutondezya ncito yazilenge “kuzwa atakwe” alimwi masimpe ngakuti kuzwa buzuba bwamusanu aumwi taakwe cintu cipya cakalengwa. Eci tacitondezyi kuti Leza wakaleka kulenga zintu zyoonse Muli ba-Hebrayo 1:1-3 tubona Leza kazwidaambele “kubamba zintu zyoonse kwiinda munguzu lya jwi lyakwe.” Kuzwa kumalailile amumuni kusikila ino zilenge zilijisini kwiinda munguzu Lyajwi lya Leza.

Tatujisi makani apedwe ajatikizya Adamu abuzuba bwamusanu aabili. Tikwalikwe masimpe na bubi nokuba zibi zya munyika. Kubamba Sabata taakali malailile akapedwe ku muntu kuzwa kuli Leza mumuunda wa Edeni (Matalikilo 1:28-29; Matalikilo 2:15-17).

Kuzwa kubupanduluzi bwa zibi alufu ni bwakanjila kuzilenge, Leza wakabeteka muntu. Leza wakagwisya majwi alufu akubatanda mumuunda alimwi wakasinganya nyika. Mwanakazi utomita akuzyala bana mumacise, akulima cakulya kuyoba kwantukuta. Mububetesi boonse taakwe malailile na kaambo kaamba kubamba Sabata (Matalikilo 3:3-19) alimwi tubona Leza mbwaakabeleka kuli Kaini a Abelo, nekubakuti kwakali bukombi acipaizyo (Matalikilo 4:1-16), taakwe makani ambaulwa akubamba Sabata nobuba Leza mbwakabeteka Kaini, na Leza mbwakaambaula makani a Sabata.

Muli Matalikilo 6:1-9: 29 tubala makani aciindi ca bana Nowa. Leza wakabandika makani alufu lwanyika. Wakaamba kuti lupyopyongano lwazula munyika, amizeezo ya muntu izwide bubi ciindi coonse. Taakwe ciindi kuzwa azambangulwe Mubbaibbele citondezya Nowa abana bakwe, wakabamba cizuminana ambabo akubaambila zintu zyakacinca muntu. Taakwe ciindi Leza nakabandika nakulailila kufumbwa Sabata.

Mubbuku oonse ya matalikilo tubona maumi aba Abrahamu, Izaka, a Jakobo. Twabona cizuminano ca Leza cakapegwa na kwindululwa kupandululwa pele taakwe cintu neciba comwe cakaambwa kubuntu aba cakubamba neekuba kuzyiba makani abuzuba bwamusanu aabili Sabata.

Taakwe notubona Sabata imbi kufumbwa mushobo kusikila Leza nakasungula bana Israyeli kubagwisya mu Egeita akubapa mana mazuba oonse (Kulonga 16). Kuzwa muukaambo aka cisica bana Israyeli, abeenzu boonse bakasandulwa mubukombi bwa CiJuda na kufumbwa basimweenda nzila bakali kwiinda munyika ya bana Israyeli taakwe ni bakabamba buzuba bwamusanu aabili Sabata na ma Sabata madati (mazuba apobwe). Buzuba bwamusanu aabili Sabata yakazwida ambele kubacizuminano mukati ka Leza abana Israyeli (Kulonga 31:16; Levitiko 24:8). Taakwe bantu na cisi cakapegwa Sabata na cakapegwa malailile akwiibamba.

**Kristo Mbwakabamba Sabata**

Mucizuminano cipya tubona Kristo kabamba Sabata. Muli Marko 6:12, tubona Kristo kayiisya mucikombelo mu Sabata. Eci cakali mumyaka ili cyuulu amyaanda yobile kuzwa kuli Musa, abantu bakali kupona kuzyuulu zyobile zya maulu (2000 feet or one kilometre) bakali kuboola antomwe kubala Majwi a Leza akupaila. Eci cakaba citondezyo muciindi ca bana Israyeli ni bakali mubuzike mucisi ca Babuloni. Nokubakuti tikwaalikwe bakambausi. Na ntempele ibeleka; eci citondezyo cicibeleka asunu. Tweelede kuzumina kuti Kristo wakacitambula mumulao wa Sabata akubala ciindi coonse mucikombelo. (Marko 1:21, Luka 4:16, Luka 4:31). Alimwi twabona Kristo kapanga maleele ciindi cakasilika mu Sabata mucikombelo (Luka 13:10-16).

Nokumbakulufu lwa Kristo, basikwiiya bakwe bakacila mulao wa Sabata; taakwe ni bakalimbambide kubamba mubili wakwe kuti bakaubambe pele Sabata ya pasika niyakasika, buzuba bwakusaanguna bwa zinkwa zitakwe bumena, mubuzuba bwamusanu aabili. Kwakali kubuedo mubuzuba bwakusaanguna munsondo ni bakaboola kuzo bamba mubili wa Kristo.

**Cikombelo Cakusaanguna**

Mubbuku lya Incito, twabona cikombelo mbocakatalika mupobwe lya zilao. Eyi yakali Sabata mpati mucisi ca Israyeli. Yakali kucitwa ciindi coonse mubuzuba bwakusaanguna munsondo muma Sabata ali musanu aabili akupa cituuzyo camusunge wakabalwebalwe. Muli Incito 2:1 cikombelo cakatalikila mu Jerusalemu. Boonse bakanjila bakali ma Juda. Mu-Ncito cipati catatu twabona maleele akusaanguna akacitwa amuapositolo akacitilwa muntempele ku Jerusalemu. Muli Incito 9:1-2 twabona Paulo kapegwa mangwalo akubala muzikombelo zyaku Damasko zyabazumini bacina Kristo. Kuzwa mumalembe aya amwi, twabona ba Juda bakusaanguna mucikombelo bakaswaangana abatakali bazumini mu Sabata amuzikombelo Bakacibamba eci kusikila ciindi cakumamanino ciindi ma Juda ni bakabaandana. Camamanino kwakali kwaandana mumakumi ali musanu aabili kuzwa ciindi na kafwa Jesu Kristo (70 A.D.) ciindi Leza nakabelesya ba Roma kunyonyona Jerusalemu antempele, abasikukambauka ba mu Israyeli.

Alimwi twabona mu ncito Paulo, nalikusola kusika ku ba Juda bakali mucisi ca kujwe \*Asia), kayabweenda muzikombelo zyakali mumadolopo. Mbuli mbwakayide wakazumizigwa kwiisya akukambauka. Paulo wakabelesha inzila yakusikila makamu-makamu aba ma Juda. Ciindi Paulo nakatandwa wakainka kuli bamishobo imbi mumaanda abo bakalibazumi kuba kambaukila akubaiisya. Tweelede kubona makani oonse ambaulwa ajatikizya muswaangano wacikombelo ca Leza muzikombelo, na Sabata yakali musule amalembe acizuminano cipya, alimwi kuli zimwi zyakayubununwa zya muzikombele zyamumasena lya taalikuzumina muzikombelo (anjisyo yakali kuziendelezya).Kwingula mubuzyo, “Sena Kristo wakacinca Sabata kuzwa mumujibelo akwitold Munsondo?” Tweelede kwaamba kuzwa Mubbaibbele kuti buzuba bwamusanu aabili (Mujibelo) taakafwa kwe ni bwakacinca. Taakwe citondezyo kufumbwa ca buzuba cakacinca. Kwingula mubuzyo, “Sena Insondo ni Sabata na?” Taakwe busena bulebbedwe mubbuku lya Ncito na mumangwalo omo kufumbwa muna Kristo mbwaisigwa kubamba na kwiisya Sabata. Muli Ncito cipati ca kumi lyomwe amusanu (15) cikombelo cakusaanguna mu Jerusalemu mbubwakali busena bwakusaanguna bwabaendelezi bazikombelo. Mubeendelezi aba muciindi ca makumi one amusanu kuzwa Kristo nakafwa (45 A.D.) ba-apositolo, kubikilizya aba Petro, aba Jakobo kweendelana abapati bazikombelo kwakali ba Paulo aba Barnaba bakali antomwe kweendelana amilimo ya cikombelo ca bamasi kweendelana amulao wa musa. Ibbuku yoonse mucipati omu kuzwa kukapango kakusaanguna kaambaula makani acikombelo amulao. Mukapango ka makumi obile amusanu aine (29) twabona cikombelo mbucakambilwa kuti cileke zituuzyo zya nyama zyakupa mituni, kuzwa kubulowa, akuzwa ku zintu zyakaangidwe, akulimbamba kuzwa kubwaamu. Twaakwe malailili ambi akabikwa mubusena bwacikombelo. Taakwe Sabata yakaambidwepe.

**Cikombelo a Sabata**

Kuli mubuzyo ubuzigwa sunu kumakani a Sabata a cikombezo. Kuli tumwi tubunga twiisya kuti Sabata izulilwa kucikombelo. Alimwi kuli kwaanzana mukati ka baabo batasyomi mu buna Kristo kweelena a mulao wa Sabata mbweelede kubambwa sunu. Kweelana a mboba iisya basinsimi, bamwi balaibamba Sabata canguzu, kabatasiyi maanda abo Bamwi baamba kuti ciyandika biyo kwiinka kucikombelo, eyi milao imwi taileede kuyeegwa. Kuli malembe amwi manji ayiisya ciiyo eci. Boonse baleede kuli sunka kuti babone milimo yabo alusyomo lwabo mbolubede.

Muli Kulonga 20:8 tujana malilile akusaanguna akubamba Sabata. Aya malailile akapegwa ku cisi ca Israyeli kuli Musa kucilundu ca Sinai. Aya akayubunumwa ku cikombelo kacitanatalika. Tweelede kuzyiba kuti mumilao ili kumi pele mulao wakubamba buzuba bwamusanuaabili Sabata utaindulwidwe mucizuminano cipya.

Cabili mumalembe a ciisyo eci ali muli Kulonga 31:16; “Bana ba Israyeli baleelede kubamba buzuba bwa Sabata. Babambe Sabata mumazyalani aabo oonse, bube cizuminano citamani.”

Aya malailile ajatikizya Sabata alatupandulwida kutakwe manyongwe kuti “ban aba Israyeli” baleelede kubamba Sabata kuti ibe “cizuminano citamani.” Ulakozya kwaamba kuti ulazumina Mubbaibbele akucinca twaambo twa “Israyeli” akusola kutubika “mucikombelo” cipangidwe “abeenzu.” Taakwe malembe mucizuminano cakale cijatikizya Sabata kumuntu oonse mucisi ca Israyeli.

Mucizuminano cipya tulijisi mangwalo a Paulo. Mangwalo aya akapegwa kuli apostolo oyu kuti ayubunune cikombelo, anjisyo ziendelezya maumi amilimo Yesu. Mult ba Roma 14:-12 cikombelo cakalaililwa kuti citabeteki kufumbwa muntu kweelana amalailile, alimwi mu ba Roma 14:5 tubala kuti cikombelo tacieleda kubetekwa kweendelana “amazuba” Muntu oonse uleelede kuyeeya buzuba bomwe mbobutola bumwi kubweza cipanzi muciiyo eci. Tubona kuti mulao waci Hebrayo mubotu, nkaambo tauangi bazumina muci Kristo. Tweelede kuponena muli Kristo mumazuba oonse, kutali buzuba bomwe biyo pe.

Mumalembe amamanino tweelede kuli lingual kuzwa muli ba Kolose cipati cabili Muli ba Kolose 2:16 tubala kuti: “Linokutabi muntu naba omwe uumubika kaambo mumakani aakulya nanka kunywa nanka ipobwe nanka mweezi mupya nanka buzuba bwa Sabata. Vs 17; Nkaambo ezi zintu zyoonse ncimvule buyo cazintu ziciza, pele mubili wini ngu Kristo.

Muli ba Kolose 2:11-17, Paulo ulailila cikombelo kuti cibakake ba ma Juda bakali kusoleka kweeta cikombelo kukupilusya mulao wa Musa antempele lyakali kweendelezegwa abakambausi ba ci Juda. Mukampango ka 16 Paulo uambila cikombelo kuti batazumini mulao wa ci Juda mucikombelo. Ulakasya cikombelo kuti ciendelezegwe amalailile anyama, kufumbwa buzuba busalala (mazuba amapobwe a ci Juda na muma Sabata) mweezi mupya (mumyeezi ya ci Juda) na muma Sabata (mazuba ali musanu aabili). Aka kaambo kala litondezya kuti mulao wa ci Juda ama Sabata taangidwe mucikombelo pele aleelede kukakwa abazumini.

Boonse baleelede kuzumina ku zyiisyo zya Paulo kuti Sabata ya ci Juda itaangi cikombelo na kukaka Majwi a Leza ali Mubbaibbele. Kufumbwa kabunga na muntu usola kubika “Sabata” mubuzuba buyanda lufutuko na kwiinda muluse lwa Leza lwaka citwa amanvwa-nvwa akagwisigwa muluswaanano. Kufumbwa muntu uliita kuti musinsimi usoleka kubika “Sabata”, na kufumbwa mulao wa ci Juda ujatikizya kusalala, na nyama zitasalali, na ma Sabata a ci Juda waleta lwiindano kulwiisyo lwa ba apostolo, aboobo eci ciambwa kuti businsimi mbwa bubeji. Tabaleelede kutambulwa mucikombelo na kuzumizigwa kwiisya kufumbwa munzila zyoonse.

Malailile amwi mwami ngakapa cikombelo ali muli I ba-Korinto 16:2: “Lyoonse abuzuba bwansondo umwi aumwi akati kanu aliyobwede cimwi cintu, mbuli mbwajana coolwe, kuti kutabi milimo yakubunganya zipo ciindi nceti sike.”

Aya malailile ajatikizya muntu kwiindila mukupa, na kulayandika kubika mubusena “mbwayobweda” mubuzuba bwakusaanguna mukati ka nsondo, tulizi kuti buzuba oobu mbwakubunya “mucikombelo”, nkaambo Paulo uyanda kuti toonse tulibambile buzuba mbwa “sika”. Eci citondezya kuti imbungano zimwi zyakali kuswaangana mubuzuba bwa Nsondo.

Kuli zyoonse, swebo tobazumini tuyandika kuli bambila mazuba oonse mbuli “Buzuba bwa Leza” na muntumwi aumwi uleeleda kumubelekela mwami kweelana azipego na zyolwe zyakwe.

\*Langisisya A

Mulao ujatikizya buzuba bwamusanu aabili Sabata na mazuba apobwe lya ma Sabata oonse akali kujazya mulimo. Taakwe naba omwe mucisi wakazumizidwe kubeleka mulimo. Kwakali zimwi zintu zyataali kunsi amulao pele zyakali kukasya kubeleka. Kuti na munyama uli mupenzi twaleelede kumufutula. Kristo mwini wakacizumina mumulumbe wakwe. Alimwi basimweenda nzila bakali “kutebula” mumuunda kuyanda cakulya cabuzuba bomwe mu Sabata kunyina kutyola mulao.

Cimwi cintu cituzumizya cijanika muli Kulonga 12:16. Awa twabona kuti bantu bakazumizigwa kucita ziyandika kubapa zilyo mumukwasi mu Sabata buzuba bwakusaanguna bwa cinkwa citakwe bumena. Eci cakazumizigwa nkaamboka buzuba bwa kulibambila bucilila bwa pasika butobela Sabata yatatu muciindi. Twaakwe cinkwa cakalikuligwa kuzwa kupasika kusikila mazuba ali musanu aabili akwene. Eci cakali kwaamba.

Kuti buzuba abuzuba zilyo zyakali kubambwa bupya. Pele, kwakali kuzumizigwa ajikilwa mu Sabata lyoomwe kuti na bantu bakali kubamba pobwe kunyina kutyola mulao.

\*\*Langisisya B

Sabata bwakali buzuba bwa kutabeleka milimo yoonse. Muntu oonse mu Israyeli azinyama zyamusokwe zyakatolwa mubuyumuyumu zyaka-zumizigwa buzuba bomwe buzwide bwa kulyokezya.

Munyika Yesu sunu oyu muzeezo wakakomezegwa kwiindila eco Leza cakazuminina muntu. Twabala Ibbaibbele muceelelo cisimpide twabonakuti mulao wa buzuba bwamusanu aabili Sabata awalo upa malailile mumazuba ali musanu aumwi akubeleka Sabata kaitana sika.

Kwaambaula cakusinizya mukukomana munyika Yesu ya sunu iulukila kumenso a Leza kumizeezo ya muntu. Ciindi notutayandi kwaamba Leza mbwatazumizyi kuba aciindi cakusobana, kuleeleda kuba aciindi cisyonto.

Prepared by Pastor Kenneth Mate

II Timothy 2:15

I Timothy 4:12-16